Grand Theft Auto: San Andreas

Το ***Grand Theft Auto: San Andreas*** (ή *GTA: San Andreas*) είναι βιντεοπαιχνίδι δράσης περιπέτειας, το έβδομο στη σειρά *[[Grand Theft Auto]]*, το οποίο δημιουργήθηκε από τη Rockstar Games. Κυκλοφόρησε στις ΗΠΑ στις 26 Οκτωβρίου του 2004 και στις 29 Οκτωβρίου του ίδιου έτους στην Ευρώπη, ενώ στις 12 Ιουλίου του 2007 έγινε διαθέσιμο για λήψη στο Xbox 360 και στις 21 Δεκεμβρίου του 2012 στο PlayStation 3.

## Τρόπος παιχνιδιού

### Χαρακτήρας

Κάθε μια από τις κινήσεις που κάνει ο Carl Johnson (οδήγηση, χρήση όπλων, γυμναστική κλπ.) βαθμολογείται, με συνέπεια την αύξηση των στατιστικών του. Το παιχνίδι δίνει την δυνατότητα της διαμόρφωσης του χαρακτήρα. Έτσι, λόγου χάρη, με συχνές επισκέψεις στο γυμναστήριο ο παίκτης μπορεί να γυμνάσει τον Carl επηρεάζοντας αναλόγως την σωματική του διάπλαση και την φυσική του κατάσταση. Αυτά τα χαρακτηριστικά δεν τον βοηθούν μονάχα στο να είναι δυνατότερος (muscle) και να έχει μεγαλύτερη αντοχή (stamina), αλλά του προσδίδουν επιπρόσθετο κύρος και σεβασμό στον περίγυρό του.

Εκτός από τη γυμναστική, ο παίκτης φροντίζει και για την υγιεινή (ή ανθυγιεινή) διατροφή του στα διάφορα μαγαζιά του San Andreas. Αναλόγως, ο Carl παχαίνει (gain fat) ή χάνει κιλά και ακόμη μπορεί και να πεθάνει από την πείνα. Σχετικά με την εμφάνισή του, ο παίκτης μπορεί να την τροποποιήσει σε διάφορα εργαστήρια τατουάζ, κομμωτήρια, και καταστήματα ρουχισμού, η ποιότητα των οποίων αναλογεί στην περιοχή που βρίσκονται.

### Αποστολές

Στα πλαίσια των αποστολών ο CJ π.χ. θα επανιδρύσει την παλιά του συμμορία, θα βγάλει άδεια πιλότου και θα ληστέψει στρατιωτικές βάσεις. Η σειρά των αποστολών είναι σχετικά χαλαρή, αφήνοντας πολλές φορές στην κρίση του παίκτη με ποιον τρόπο θα ανεβάσει τον CJ στα ανώτερα στρώματα του εγκλήματος. Φυσικά στην αρχή του παιχνιδιού οι αποστολές που πρέπει υποχρεωτικά να εκτελεστούν είναι απλές και έχουν να κάνουν με εγκλήματα του είδους μικροκλοπής και σχεδιασμού γκράφιτι στους τοίχους της πόλης, με σκοπό ο παίκτης να μάθει τον χειρισμό του CJ και πως να τον κινεί στον κόσμο του San Andreas. Ιδιαίτερη προσοχή, κατά τη διάρκεια μιας αποστολής, θα πρέπει να έχει ο παίχτης, ώστε να αποτρέψει σύλληψη του CJ ή θάνατο είτε του CJ είτε κάποιου άλλου μέλους της συμμορίας. Σε περίπτωση που συμβεί κάτι από τα προαναφερθέντα, η αποστολή θεωρείται αποτυχημένη και πρέπει να την ξανακάνεις από την αρχή. Στην οθόνη εμφανίζονται κόκκινα γράμματα που λένε: "Mission failed", δηλαδή η αποστολή απέτυχε. Διαφορετικά, γράφει: "Mission passed" (επιτυχής έκβαση).

### Bonus missions

Εκτός από τις βασικές αποστολές ο CJ μπορεί να αναλάβει και τα λεγόμενα bonus missions, γνωστά και ως "side missions", τα οποία δεν έχουν σχέση με την κεντρική σεναριακή γραμμή του παιχνιδιού. Στα bonus missions μπορεί να εργαστεί ως αστυνομικός, πυροσβέστης, ταξιτζής, οδηγός ασθενοφόρου, προαγωγός, εξαγωγέας αυτοκινήτων και επίσης να συμμετάσχει σε διάφορους αγώνες ταχύτητας με οχήματα όπως αυτοκίνητα, μοτοσικλέτες, πλοία, αεροσκάφη κλπ. Μετά την πλήρη εκτέλεση μιας τέτοιας αποστολής, ο CJ, εκτός από το μισθό του, θα πάρει επιπλέον κι ένα δώρο σε μορφή είτε ρούχων, είτε μιας νέας ικανότητας ή και εμφάνιση όπλων σε βασικά σημεία κάθε πόλης (Groove St/Doherty/4 Dragons Casino).

Αν ένας παίκτης τελειώσει όλες τις αποστολές, τότε έχει άπειρες σφαίρες σε όποιο όπλο θέλει (ακόμα και σε μπαζούκα), ένα Hydra (Harrier) πάνω στο σπίτι του Sweet και ένα Rhino (τανκ) έξω από το σπίτι του Ryder.

### Μουσική
Όπως και τα δύο προηγούμενα παιχνίδια της σειράς, έτσι και το *San Andreas* περιέχει πολλά μουσικά κομμάτια διάφορων ειδών από την εποχή στην οποία είναι τοποθετημένο. Το soundtrack περιέχει κομμάτια, μεταξύ άλλων, των The Who, Toto, Faith No More, Depeche Mode, James Brown, Soundgarden, Rage Against the Machine, Danzig, Alice in Chains, Guns N' Roses, Snoop Dogg, N.W.A, 2Pac, Ice Cube, Dr. Dre, Eazy-E, Stone Temple Pilots, Lynyrd Skynyrd, και Ozzy Osbourne.

Έντεκα ραδιοφωνικοί σταθμοί εκπέμπουν συνολικά σε ολόκληρο το San Andreas. Αυτοί είναι οι: WCTR (Talk Radio), Master Sounds 98.3 (Rare Groove), K-Jah West (dub και ρέγκε), CSR (new jack swing), Radio X (alternative rock και grunge rock), Radio Los Santos (Ραπ) και (μοντέρνο χιπ χοπ) , SF-UR (house), Bounce FM (funk), K-DST (classic rock), K-Rose (κάντρι / country) and Playback FM (classic hip hop). Στα συστήματα Xbox και PC, το παιχνίδι διαθέτει και έναν επιπλέον δωδέκατο σταθμό, ο οποίος επιτρέπει στον παίκτη να εισάγει δικά του MP3s στο παιχνίδι.

Στα προηγούμενα παιχνίδια της σειράς, το πρόγραμμα κάθε ραδιοφωνικού σταθμού ήταν ένα συγκεκριμένο ηχητικό αρχείο που επαναλαμβάνονταν συνεχώς.  Έτσι, ο κάθε σταθμός έπαιζε τα μουσικά κομμάτια σε συγκεκριμένη σειρά, με τα διαφημιστικά μηνύματα και τις διάφορες ανακοινώσεις πάντα στο ίδιο σημείο. Στο *San Andreas* έχουν χωριστεί τα τραγούδια μεταξύ τους, όπως και τα διάφορα μηνύματα και τα σχόλια των DJs, και παίζονται συνεχώς σε διαφορετική σειρά, με αποτέλεσμα το πρόγραμμα του κάθε σταθμού να είναι περισσότερο πλούσιο.

## Σενάριο

### Αστυνομία και συμμορίες
* **Αστυνομία**: Στο *[[Καλιφόρνια|San Andreas]]*, ο ρόλος των αστυνομικών είναι σημαντικός. Στο Los Santos, που είναι κατ' εξοχήν πόλη συμμοριών, υπάρχει μεγάλο δίκτυο αστυνομικών, με κέντρο το κτίριο του LSPD (Los Santos Police Depertment) στην κεντρική πλατεία. Αστυνομικά τμήματα υπάρχουν και στις άλλες δύο μεγάλες πόλεις της πολιτείας του San Andreas, στο San Fierro (SFPD) και στο Las Venturas (LVPD), όπως και έξω από το Los Santos, στο χωριό Dillimore της Red County, και στην Tierra Robada στο Las Venturas. Επίσης, στο Los Santos εδρεύει και το Community Resources Against Street Hoodlums ή C.R.A.S.H. (Υπηρεσία Καταπολέμησης Συμμοριών), που διοικείται από τον αξιωματικό της Αστυνομίας Frank Tenpenny, κύριο εχθρό του CJ. Ο Tenpenny μαζί με τους συνεργάτες του, αν και φαίνεται ότι καταπολεμούν τις συμμορίες, στην πραγματικότητα έχουν κρυφή συνεργασία με τους Ballas, τους οποίους προμηθεύουν με όπλα, αναβολικά και ναρκωτικά.
* **Ballas**: Στην αρχή του παιχνιδιού είναι η μεγαλύτερη συμμορία του Los Santos, και ο μεγαλύτερος εχθρός των Grove Street Families. Οι δυο συμμορίες βρίσκονται σε συνεχή πόλεμο μεταξύ τους. Το χρώμα των Ballas είναι το μοβ. Οι Ballas φοράνε μαύρες μπλούζες ή άσπρες, μαύρα ή μοβ παντελόνια και αθλητικά παπούτσια ή σανδάλια. Επίσης φοράνε και καπέλα.
* **Da Nang Boys**: Συμμορία Βιετναμέζων του San Fierro που βρίσκεται σε πόλεμο με την Κινέζικη συμμορία The Triads. Δεν φοράνε μπλούζες από πάνω, αλλά φοράνε Γκρι παντελόνια. Οι περισσότεροι είναι φαλακροί. Ο αρχηγός τους είναι ένας ηλικιωμένος που ξέρει πολύ καλές κινήσεις Καράτε.
* **Grove Street Families**: Η συμμορία του πρωταγωνιστή CJ. Το χρώμα της είναι το πράσινο. Ενώ στην αρχή του παιχνιδιού βρίσκεται σε στάδιο παρακμής, προς το τέλος (με βάση την επιτυχία του παίκτη) γίνεται η πιο σημαντική του Los Santos. Το χρώμα τους είναι το Πράσινο. Οι GSF εν συντομία, φοράνε πράσινες κοντομάνικες μπλούζες, κανονικές μπλούζες και αθλητικά παπούτσια. Στο πάνω μέρος του κεφαλιού τους φοράνε μπαντάνα ή καπέλο.
* **Loco-Syndicate**: Συνδικάτο ναρκωτικών με πρωταγωνιστές τους Jizzy B, T-Bone Mendez και Mike Toreno. Κατά τη διάρκεια του παιχνιδιού ο CJ θα το διαλύσει μαζί με τον φίλο του και αρραβωνιαστικό της αδερφής του, Σέζαρ Βιαλπάντο.
* **Los Santos Vagos**: Μεξικανική συμμορία του Los Santos. Οι Vagos φαίνεται να διατηρούν καλές σχέσεις με τους Ballas. Τουλάχιστον δε φαίνεται οι μεν να αμφισβητούν την κυριαρχία των δε στις περιοχές τους και δεν έρχονται σε σύγκρουση μεταξύ τους. Το χρώμα τους είναι το Κίτρινο και το Άσπρο.
* **Ρωσική Μαφία**: Οι Ρώσοι συνεργάζονται με τους Ballas, τους Vagos και τους Rifas. Εφοδιάζουν τους Ballas με όπλα. Η Ρώσικη Μαφία χρησιμοποιούν Γκρι φόρμες. Συνήθως βρίσκονται στο Las Venturas και εμφανίζονται ως Security στα καζίνο της πόλης. Η Ρώσικη Μαφία μάλιστα, είναι η μόνη συμμορία που έχει πρωταγωνιστήσει σε όλα σχεδόν τα παιχνίδια της σειράς Grand Theft Auto. Έχουν πρωταγωνιστήσει στα: GTA III, GTA IV, GTA Liberty City Stories, GTA The Ballad of Gay Tony, GTA Lost and Damned.
* **San Fierro Rifa**: Μεξικανική συμμορία του San Fierro. Το χρώμα τους είναι το τιρκουάζ. Πρόκειται μάλλον για την πιο αδύναμη συμμορία της πολιτείας και δεν φαίνεται να έχει ιδιαίτερη σημασία. Τα μέλη της συμμορίας συνήθως το βάζουν στα πόδια όταν δέχονται επίθεση. Τα χρώματά τους είναι Γαλάζιο και σκούρο Μπλε.
* **The Triads**: Ο τυφλός αρχηγός της Κινέζικης συμμορίας The Triads, Wu Zi Mu βρίσκεται σε πόλεμο με τους Da Nang Boys του San Fierro. Εκτός αυτού οι Τριάδες ελέγχουν στο Las Venturas το καζίνο Four Dragons, το οποίο αργότερα θα αναλάβει ο CJ. Επίσης διαθέτει πολύ καλές σχέσεις με την *Groove Street Families*. Είναι κουστουμαρισμένοι ενώ κυκλοφορούν και με αυτόματα όπλα. Το κύριο χρώμα τους είναι το Μαύρο.
* **Varrios Los Aztecas**: Οι Aztecas δρουν στο Los Santos και ο αρχηγός τους είναι ο Cesar Vialpando, το αγόρι της αδερφής του CJ, της Kendl. Παρόλα αυτά, δεν φαίνεται τα μέλη της να συμπαθούν ιδιαίτερα τους *Grove Street Families*. Το χρώμα τους είναι το Τιρκουάζ. Οι Varrios Los Aztecas είναι η μόνη συμμορία που θα έχει τον έλεγχο κάποιων περιοχών στο Los Santos μετά την τελευταία αποστολή, "End Of The Line".
* **Seville Boulevard Families** και **Temple Drive Families**: Οι μαφίες αυτές ήταν φιλικές με την *Grove*. Παρόλα αυτά, αποδυναμώθηκαν και σταμάτησαν να αλληλοϋποστηρίζονται με αποτέλεσμα να μην εμφανίζονται στο παιχνίδι (Εκτός από τις αποστολές: Sweet's Girl/Reuniting The  Families) και απλώς να αναφέρονται. Ωστόσο, χρησιμοποιούσαν το χρώμα του Πράσινου.

### Πλοκή

Το 1992, ο Αφροαμερικανός Carl "CJ" Johnson επιστρέφει στο Los Santos, έπειτα από 5 χρόνια διαμονής στην Liberty City, όταν ο αδερφός του Sean "Sweet" Johnson, τον ενημερώνει για τον θάνατο της μητέρας του. Μόλις φτάνει στο Los Santos, συλλαμβάνεται από μια ομάδα διεφθαρμένων αστυνομικών, με επικεφαλής τον Frank Tenpenny. Ο Tenpenny εμπλέκει τον CJ στην δολοφονία ενός αστυνομικού (Για την οποία είναι υπεύθυνος ο ίδιος και οι συνάδελφοί του Pulaski και Hernandez), και τον εκβιάζει ότι θα τον ενοχοποιήσει, εάν ο CJ δεν δουλέψει για αυτόν.

Ο CJ επιστρέφει στο παλιό του σπίτι στην Grove Street, και επανασυνδέεται με τον αδερφό του Sweet, την αδερφή του Kendl, και τα μέλη της παλιάς του συμμορίας, Big Smoke και Ryder. Βλέποντας ότι η παλιά του συμμορία, Grove Street Families (GSF), έχει αποδυναμωθεί αρκετά όσο αυτός έλειπε, αποφασίζει να παραμείνει στο Los Santos. Συμμαχεί με τον Cesar Vialpando (φίλο της αδερφής του), αρχηγό της συμμορία Varrios Los Aztecas, και κηρύττουν πόλεμο εναντίον των συμμοριών Ballas και Vagos. Μετά από ενημέρωση του Cesar, ο Carl γίνεται μάρτυρας μιας συνάντησης του Tenpenny με τον Big Smoke, τον Ryder και μια ομάδα της συμμορίας των Ballas, και μαθαίνει ότι αυτοί είναι υπεύθυνοι για τον θάνατο της μητέρας του. Σπεύδει να συναντήσει τον Sweet, ο οποίος έχει τραυματιστεί σοβαρά, σε ανταλλαγή πυρών με τους Ballas. Εκείνη την ώρα φθάνει και η αστυνομία στο σημείο, και συλλαμβάνει τον Sweet. Ο Sweet φυλακίζεται, και με εντολή του Tenpenny ο CJ εγκαθίσταται στην επαρχιακή πόλη Angel Pine. Big Smoke και Ryder συμμαχούν με τους Ballas, αναδεικνύονται στον υπόκοσμο, και εμπορεύονται ναρκωτικά σε ολόκληρο το Los Santos.

Κατά την παραμονή του στην επαρχία, ο CJ αναγκάζεται να φέρει εις πέρας διάφορες αποστολές που του αναθέτει η ομάδα του Tenpenny, υπό τον φόβο ότι αν δεν υπακούσει στις εντολές του Tenpenny, ο αδερφός του θα μεταφερθεί στην πτέρυγα των φυλακών όπου κρατούνται θυγατρικές συμμορίες των Ballas. Στο Angel Pine θα γνωρίσει την Catalina, ξαδέρφη του Cesar, με την οποία θα οργανώσει διάφορες ληστείες σε καταστήματα της επαρχίας. Παράλληλα, γίνεται φίλος με έναν χίπι ονόματι Truth, αλλά και με τον Wu-Zi-Mu, τον τυφλό αρχηγό της Κινέζικης μαφίας. Σε έναν αγώνα δρόμου κόντρα στην Catalina και τον νέο της σύντροφο, ο CJ κερδίζει την ιδιοκτησία ενός γκαράζ στο San Fiero, και μετακομίζει εκεί, παρέα με τον Cesar, την αδερφή του Kendl και τον Truth.

Στο San Fierro, ο CJ θα διασταυρωθεί με την Loco Syndicate, μια συμμορία εμπόρων ναρκωτικών, οι οποίοι διασυνδέονται με τους Big Smoke και Ryder. Θα καταφέρει να διεισδύσει στην συμμορία, και να αναγνωρίσει τον αρχηγό της, τον Mike Toreno. Ο CJ δολοφονεί τον Ryder και τους έτερους αρχηγούς της Loco Syndicate, Jizzy B και T-Bone Mendez, προκαλεί την πτώση του ελικοπτέρου στο οποίο επέβαινε ο Toreno, και καταστρέφει την βιομηχανία ναρκωτικών της συμμορίας.

Σύντομα θα δεχθεί μία κλήση από έναν άγνωστο άνδρα, ο οποίος θα του ζητήσει να τον συναντήσει, σε ένα ράντσο στην έρημο. Εκεί, βρίσκει τον Mike Toreno ζωντανό, ο οποίος του αποκαλύπτει ότι είναι πράκτορας κρατικής μυστικής υπηρεσίας. Ο Toreno υπόσχεται στον CJ ότι θα ελευθερώσει τον Sweet, εάν ο CJ φέρει εις πέρας διάφορες ύποπτες δραστηριότητες που θα του ανατεθούν. Εν τω μεταξύ, ο CJ μετακομίζει στην τρίτη πόλη, το Las Venturas, όπου ο Wu-Zi-Mu του προτείνει την συνιδιοκτησία του *Four Dragons Casino,* μιας επιχείρησης που αντιμετωπίζει προβλήματα, από οικογένειες της μαφίας που ελέγχουν την πόλη.

Ο αστυνόμος Tenpenny, αντιλαμβάνεται ότι πράκτορες του FBI και του DEA αρχίζουν να ασχολούνται με υποθέσεις εμπορίας ναρκωτικών, και φοβούμενος ότι θα συλληφθεί, αναθέτει στον CJ να κλέψει έναν ντοσιέ με περιεχόμενα που ενοχοποιούν τον ίδιο και τους υπολοίπους αστυνομικούς της ομάδας C.R.A.S.H.. Στο ραντεβού παράδοσης του ντοσιέ, ο Pulanski σκοτώνει τον συνάδελφό του Hernandez, και προσπαθώντας να διαφύγει από το σημείο δολοφονείται από τον CJ.

Ο Toreno αναθέτει στον CJ μια τελευταία αποστολή: Να κλέψει ένα μαχητικό αεροπλάνο, και να καταστρέψει κατασκοπευτικά πλοία, στην περιοχή του San Fierro. Ο CJ φέρει εις πέρας την τελευταία αποστολή του Toreno, ο οποίος με την σειρά του τηρεί την υπόσχεσή του, και ο Sweet αποφυλακίζεται. Έχοντας αποκτήσει χρήματα και επαγγελματική επιτυχία, ο CJ προτείνει στον Sweet να ασχοληθεί και αυτός με τις επιχειρήσεις σε San Fierro και Las Venturas.

Αυτός όμως δεν εντυπωσιάζεται από την οικονομική επιτυχία του Carl. Αντιθέτως, επιμένει στην επιστροφή στην Grove Street, την οποία δε θέλει να παρατήσει στα χέρια του Tenpenny και των αντίπαλων συμμοριών της πόλης. Έτσι ο Carl αναγκάζεται να βοηθήσει και πάλι τον αδερφό του στον πόλεμό του κατά των διεφθαρμένων αστυνομικών και του εμπορίου ναρκωτικών που υποστηρίζουν. Παράλληλα,  ο Tenpenny συλλαμβάνεται, καθώς κατηγορείται για σωρεία αδικημάτων. Αθωώνεται όμως από το δικαστήριο, λόγω έλλειψης αποδεικτικών στοιχείων, μια εξέλιξη που οδηγεί σε ταραχές, σε ολόκληρη την έκταση του Los Santos.

Ο Sweet μαθαίνει ότι ο Big Smoke κρύβεται σε ένα οχυρωμένο κτήριο στο ανατολικό Los Santos. Ο CJ αποφασίζει να τον αντιμετωπίσει μόνος του. Εισβάλλει στο κτήριο και προσεγγίζει τον Big Smoke. Ο Big Smoke πυροβολείται από τον CJ, και του ομολογεί ότι πρόδωσε την GSF, θέλοντας να αποκτήσει χρήμα και δύναμη στον χώρο του υποκόσμου. Ξαφνικά εμφανίζεται ο Tenpenny, ο οποίος προτίθεται να εγκαταλείψει το Los Santos, και αρπάζει τα χρήματα του Big Smoke. Δραπετεύει από το κτήριο, αλλά ο CJ μαζί με τον Sweet τον καταδιώκουν. Κατά την καταδίωξη, ο Tenpenny χάνει τον έλεγχο του οχήματος και πέφτει από την γέφυρα που βρίσκεται πάνω από την Grove Street. Ο CJ μαζί με τον Sweet, τον Cesar, την Kendl και τον Truth παρακολουθούν τον Tenpenny, ο οποίος υποκύπτει στα τραύματά του, πεθαίνοντας τελικά από ανακοπή καρδιάς.

## Ανάπτυξη

Η ιστορία του παιχνιδιού περιέχει στοιχεία από διάφορες αφροαμερικανικές κινηματογραφικές ταινίες, όπως τις *[[Menace II Society]]*, *[[New Jack City]]*, *[[Boyz N the Hood]]*, *[[Training Day]]* και ''Colors''. Διάφοροι χαρακτήρες ή και δράσεις του παιχνιδιού κατά την διάρκεια των αποστολών παραπέμπουν σε χαρακτήρες και στην υπόθεση των ταινιών αυτών. Επίσης, οι ταραχές που επικρατούν σε ολόκληρο το Los Santos, στις τελευταίες αποστολές του παιχνιδιού, είναι βασισμένες στις πραγματικές ταραχές που ξέσπασαν στο Λος Άντζελες το 1992, με αφορμή την αθώωση τεσσάρων αστυνομικών, οι οποίοι κατηγορήθηκαν για τον άγριο ξυλοδαρμό ενός Αφροαμερικανού οδηγού. Το περιστατικό είχε καταγραφεί με ερασιτεχνική κάμερα, το βίντεο-ντοκουμέντο κατατέθηκε στο δικαστήριο, αλλά οι αστυνομικοί απαλλάχθηκαν από όλες τις κατηγορίες.

### Πολιτεία

Το *San Andreas* είναι μια φανταστική αμερικανική πολιτεία στην δύση των ΗΠΑ, τα τοπία και οι πόλεις της οποίας θυμίζουν την περιοχή γύρω από την Καλιφόρνια, αλλά και τις ερήμους της Αριζόνα και της Νεβάδα.

Οι διαστάσεις του κόσμου του παιχνιδιού ξεπερνούν κατά πολύ τις διαστάσεις του προηγουμένου παιχνιδιού της σειράς, του *[[Grand Theft Auto: Vice City]]*. Ενώ εκείνο διέθετε δύο πόλεις, στο Σαν Αντρέας θα βρει κανείς τρεις μεγαλουπόλεις που βασίζονται στις πραγματικές πόλεις Λος Άντζελες, Σαν Φρανσίσκο και Λας Βέγκας (*Λος Σάντος*, *Σαν Φιέρο* και *Λας Βεντούρας*). Για τις μεταφορές, υπάρχει ένα μεγάλο οδικό και σιδηροδρομικό δίκτυο με υπεραστικά τρένα, καθώς επίσης και αεροπορικές πτήσεις, και όλα αυτά συνδέουν τις πόλεις μεταξύ τους. Εκτός των τριών μεγάλων πόλεων, υπάρχουν 13 κωμοπόλεις και χωριά, καθώς και μία κωμόπολη κοντά στο Λας Βεντούρας, που όμως έχει εγκαταλειφθεί λόγω μιας μυστηριώδους επίθεσης.

Επίσης, σε αντίθεση με τα προηγούμενα παιχνίδια όπου ολόκληροι οι κόσμοι του καθενός ήταν αστικές περιοχές και λίγα προάστια, στο San Andreas υπάρχουν και μεγάλες ακατοίκητες εκτάσεις: δάση, λιβάδια, εύφορα χωράφια, λοφώδεις εκτάσεις (κάποιες μάλιστα με ποτάμια και γέφυρες, ενίοτε και σήραγγες), φαράγγια, ορεινές περιοχές (σε μια από τις περιοχές αυτές, το υψόμετρο είναι τόσο μεγάλο που οι υψηλότερες εκτάσεις του βουνού είναι διαρκώς μέσα στα σύννεφα, έχοντας έτσι μια διαρκή ομίχλη), μια αμμώδης έρημος και δίπλα της μια βραχώδης έρημος με εντυπωσιακούς γεωλογικούς σχηματισμούς.

Ο κόσμος του San Andreas εκτείνεται σε 36 τετραγωνικά χιλιόμετρα (14 τετραγωνικά μίλια), και είναι 5 έως 6 φορές μεγαλύτερος από εκείνους του Grand Theft Auto III ή του Grand Theft Auto: Vice City. Ενδεικτικώς, κάθε μία πόλη στο San Andreas είναι τόσο μεγάλη όσο ολόκληρο το Vice City.

Επίσης, ο παίκτης θα συναντήσει στο παιχνίδι διάφορα αξιοθέατα και περιοχές που υπάρχουν και στην πραγματικότητα, όπως π.χ. το Μπέβερλυ Χίλλς (Μαλχόλαντ), το Κόμπτον (Γκάντον), το Ίνγκλγουντ (Άιντλγουντ), το Βένις Μπιτς (Βερόνα Μπιτς), τη Σάντα Μόνικα (Σάντα Μαρία), την περίφημη πινακίδα με τη λέξη *Χόλυγουντ* (Βάινγουντ), τη Γέφυρα Γκόλντεν Γκέιτ του Σαν Φρανσίσκο (Γκαντ Μπριτζ), την Area 51 (Area 69), το Φράγμα Χούβερ (Φράγμα Σέρμαν), την Λόμπαρντ Στριτ (Windy Windy Windy Windy Street), την γειτονιά Τσάιναταουν του Σαν Φρανσίσκο (Chinatown), τα καζίνο του Λας Βέγκας, καθώς και πολλά θέατρα, γήπεδα, εκκλησίες, εμπορικά κέντρα, αεροδρόμια κ.τ.λ. Οι λόφοι του San Fierro, βασισμένοι σε αυτούς του Σαν Φρανσίσκο, είχαν σκοπό να τραβήξουν την εστίαση του παίκτη στο παιχνίδι οχημάτων και, από τεχνική άποψη, η οδήγηση στην ανοιχτή ύπαιθρο ήταν εμπνευσμένη από το αγωνιστικό παιχνίδι της Rockstar *Smuggler's Run* (2002).

Ο παραγωγός και συν-σεναριογράφος Dan Houser ένιωσε ότι η επιστροφή στο Los Santos στην τελευταία πράξη του San Andreas έδωσε στους παίκτες την ευκαιρία να δουν την πόλη από διαφορετική οπτική γωνία. Ο Garbut καθιέρωσε κλιματικές ζώνες για κάθε πόλη, που διαφοροποιούνται μεταξύ τους από το χρώμα του ουρανού τους: κόκκινο-πορτοκαλί του Los Santos, μπλε του San Fierro και κόκκινο του Las Venturas.

Σε αυτό τον χώρο του παιχνιδιού ο παίκτης μπορεί να κάνει σχεδόν οτιδήποτε επιθυμεί, όπως π.χ. να τον ερευνήσει χρησιμοποιώντας εκτός από αυτοκίνητα και μοτοσικλέτες (όπως ίσχυε ήδη στο Grand Theft Auto: Vice City), ακόμα και ποδήλατα, τανκ, πλοία ή και διάφορου είδους αεροσκάφη. Επίσης, είναι δυνατή η κολύμβηση, με την προσθήκη βουτιάς επί τόπου (με δυνατότητα να διανύσει κάποια απόσταση κάτω από την επιφάνεια της θάλασσας ή λίμνης ή ποταμού), το άλμα και σκαρφάλωμα χαμηλών τοίχων, καθώς και το τρέξιμο με ακόμα μεγαλύτερη ταχύτητα. Αντιθέτως σε όλα τα προηγούμενα βιντεοπαιχνίδια της σειράς Grand Theft Auto, ενδεχόμενη πτώση του παίκτη στη θάλασσα σήμαινε αυτόματα θάνατο του CJ και επανεκκίνηση από κοντινό σημείο.

Αυτή τη φορά δεν υπάρχουν ερμητικά κλειστές περιοχές στον κόσμο του παιχνιδιού. Σε αντίθεση με τα προηγούμενα βιντεοπαιχνίδια, ο παίκτης μπορεί να επισκεφτεί οποιαδήποτε τοποθεσία από την αρχή. Αν και οι δρόμοι πρόσβασης σε ορισμένες πόλεις δεν ανοίγουν από τις πρώτες αποστολές, οι πόλεις είναι εύκολα προσβάσιμες από το νερό ή από τον αέρα. Ωστόσο, η είσοδος στις περιοχές που δεν έχουν ακόμα ξεκλειδωθεί προκαλεί υψηλό επίπεδο καταδίωξης από την αστυνομία, το οποίο μπορεί να μειωθεί μόνο με την έξοδο από την περιοχή.

### Επίπεδα καταδίωξης
Εάν ο παίκτης διαπράξει ποινικό αδίκημα, η αστυνομία θα τον αναζητήσει. Όσο πιο σοβαρό είναι το έγκλημα ή η ταχεία συσσώρευσή του, τόσο περισσότερες μονάδες τον αναζητούν. Υπάρχουν συνολικά έξι επίπεδα καταδίωξης, τα οποία αντιπροσωπεύονται από αστέρια. Στο ένα αστέρι, ο χαρακτήρας αναζητείται και συλλαμβάνεται. Από το δεύτερο και μετά, το αστυνομικό σώμα είναι υψηλότερο και οι αστυνομικοί προσπαθούν να πυροβολήσουν τον παίκτη. Με τρία αστέρια, υπάρχουν απομονωμένα αστυνομικά φράγματα και ο παίκτης καταδιώκεται όχι μόνο στο έδαφος, αλλά και από αέρος με ελικόπτερο της αστυνομίας. Στα τέσσερα αστέρια, προστίθενται οι πρώτες ειδικές μονάδες, όπως τα αστυνομικά φορτηγά, στα πέντε αστέρια εμφανίζεται το FIB (με βάση το FBI) και στα έξι αστέρια εμφανίζεται και αναπτύσσεται επίσης και ο στρατός, με τανκς και μαχητικά αεροπλάνα, ανάλογα με το πού βρίσκεται ο παίκτης αυτή τη στιγμή.

### Φωνές ηθοποιών

Διάφοροι γνωστοί ηθοποιοί και μουσικοί έδωσαν τις φωνές τους στους χαρακτήρες του παιχνιδιού. Επίσης, ακούγονται γνωστές φωνές και στο ραδιόφωνο, καθώς ο CJ οδηγεί. Για παράδειγμα, ο παρουσιαστής του σταθμού K-DST, Tommy "The Nightmare" Smith, είναι η φωνή του τραγουδιστή των Guns N' Roses, Axl Rose, ενώ ο Julio G του Radio Los Santos μιλά ως ο εαυτός του, αφού το 1992, την εποχή δηλαδή που είναι τοποθετημένο *San Andreas*, ήδη ήταν DJ στο Λος Άντζελες. Πολλοί διάσημοι ηθοποιοί δίνουν τις φωνές τους στους χαρακτήρες του παιχνιδιού. Μερικοί από αυτούς είναι ο Σάμιουελ Λ. Τζάκσον, ο οποίος έδωσε την φωνή του στον διεφθαρμένο αστυνομικό Φράνκ Τέμπενι, ο Τζέιμς Γούντς, που υποδύεται τον μυστικό πράκτορα Μάικ Τορίνο, ο Πίτερ Φόντα και ο Φρανκ Βινσέντ. Επίσης, συμμετέχουν οι rappers MC Eiht, Ice-T, Frost και The Game.

## Παραπομπές


## Εξωτερικοί σύνδεσμοι

* Επίσημη ιστοσελίδα
* Grand Theft Auto: San Andreas στο IMDb

Κατηγορία:Grand Theft Auto
Κατηγορία:Βιντεοπαιχνίδια του 2004
Κατηγορία:Βιντεοπαιχνίδια του 2007
Κατηγορία:Βιντεοπαιχνίδια του 2012
Κατηγορία:Βιντεοπαιχνίδια δράσης περιπέτειας
Κατηγορία:Βιντεοπαιχνίδια του PlayStation 2
Κατηγορία:Βιντεοπαιχνίδια του Xbox
Κατηγορία:Βιντεοπαιχνίδια του Xbox 360
Κατηγορία:Βιντεοπαιχνίδια των Windows
Κατηγορία:Βιντεοπαιχνίδια της Rockstar
Κατηγορία:Νικητές Interactive Achievement Award